《和途中即事韵限高字》
清代·张景崧

愁起疲驴背，吟声入楚《骚》。江湖萦别梦，风雨恋征袍。

驿草秋先歇，边云晚更高。时平多设险，旅夜看《龙韬》。

作者简介：字岳维，江南吴县人。康熙己丑进士，官乐亭知县。著有《锻亭诗稿》，○锻亭学诗于叶横山先生，称入室弟子，论诗以鲜新明丽为主，谓与其为假王、孟，不如为浅温、李，以王、孟可伪为，温、李不易伪为。尝以诗呈王新城尚书，新城比之韩门张籍，人服其允。